Од броја XXVI-XXVII/1997 устаљени су пратећи елементи научно-критичке апаратуре радова у виду сажетака и кључних речи, док је израда резимеа на једном од уобичајених језика међународне академске комуникације практикована одраније. У новијим бројевима сваки чланак прати UDK и DOI ознака, као и навођење категорије (типа) рада, која се одређује према смерницама Акта о уређивању научних часописа Министарства за науку и технолошки развој Републике Србије. Унапређењу естетског изгледа часописа такође је придаван значај, тако да је осавремењена актуелна насловница седма по реду. Последица покушаја угрожавања суверенитета Републике Србије на простору АП Косова и Метохије након НАТО бомбардовања СР Југославије 1999. године, по питању Зборника, била је и та да је он у свом досадашњем раду променио чак три места излажења: Приштина (I/1963 – XXVI-XXVII/1997), Блаце (XXVIII-XXIX/1998-1999 – XXX/2000), Косовска Митровица (XXXI/2001 –) .